Document ID: 32013R0159

REGOLAMENT TA’ IMPLIMENTAZZJONI TAL-KUMMISSJONI (UE) Nru 159/2013
tal-21 ta’ Frar 2013
li jikkonċerna l-awtorizzazzjoni ta’ preparazzjoni tal-benżoat tas-sodju, l-aċidu propjoniku u l-propjonat tas-sodju bħala addittiv fl-għalf tal-ħnieżer, it-tjur, il-bovini, in-nagħaġ, il-mogħoż, il-fniek u ż-żwiemel u li jemenda r-Regolamenti (KE) Nru 1876/2006 u (KE) Nru 757/2007
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 dwar l-addittivi għall-użu fl-għalf tal-annimali (1), u b’mod partikolari l-Artikolu 9(2) tiegħu,
Billi:
(1)
Ir-Regolament (KE) Nru 1831/2003 jipprovdi għall-awtorizzazzjoni tal-addittivi għall-użu fin-nutrizzjoni tal-annimali u għar-raġunijiet u l-proċeduri li jagħtu tali awtorizzazzjoni. L-Artikolu 10 tar-Regolament jipprovdi għar-rivalutazzjoni tal-addittivi awtorizzati skont id-Direttiva tal-Kunsill 70/524/KEE (2).
(2)
Preparazzjoni tal-benżoat tas-sodju, l-aċidu propjoniku u l-propjonat tas-sodju kienet awtorizzata mingħajr limitu taż-żmien skont id-Direttiva 70/524/KEE bħala addittiv tal-għalf biex jintuża għall-ħnieżer u l-baqar tal-ħalib mir-Regolament tal-Kummissjoni (KE) Nru 1876/2006 (3) u għall-bhejjem tat-tismin mir-Regolament tal-Kummissjoni (KE) Nru 757/2007 (4). Dik il-preparazzjoni kienet sussegwentement imdaħħla fir-Reġistru tal-addittivi tal-għalf bħala prodott eżistenti, skont l-Artikolu 10(1) tar-Regolament (KE) Nru 1831/2003.
(3)
Skont l-Artikolu 10(2) tar-Regolament (KE) Nru 1831/2003 flimkien mal-Artikolu 7 tiegħu, applikazzjoni tressqet għar-rivatulazzjoni ta’ dik il-preparazzjoni tal-benżoat tas-sodju, l-aċidu propjoniku u l-propjonat tas-sodju bħala addittiv tal-għalf għall-ħnieżer u l-baqar tal-ħalib u baqar tas-simna u, skontl-Artikolu 7 ta’ dak ir-Regolament għal użu ġdid għall-ħnieżer, tjur, baqar, nagħaġ, mogħoż, fniek u żwiemel, bit-talba li l-addittivi jkunu klassifikati fil-kategorija tal-addittivi “addittivi teknoloġiċi”. Dik l-applikazzjoni kienet akkumpanjata bil-partikularitajiet u doumenti rikjesti skont l-Artikolu 7(3) tar-Regolament (KE) Nru 1831/2003.
(4)
L-Awtorità Ewropea dwar is-Sigurtà fl-Ikel (“l-Awtorità”) ikkonkludiet fl-opinjonijiet tagħha tas-6 ta’ Settembru 2011 (5) u tal-24 ta’ April 2012 (6) illi, taħt il-kundizzjonijiet ta’ użu proposti, il-preparazzjoni tal-benżoat tas-sodju, l-aċidu propjoniku u l-propjonat tas-sodju m’għandhiex effetti ħżiena fuq is-saħħa tal-annimali, is-saħħa tal-bniedem diment li jittieħdu miżuri xierqa biex jiġu protetti l-utenti, jew l-ambjent, u li din il-preparazzjoni hija effikaċi biex jiġu priservati ċ-ċereali u l-għalf komplet. L-Awtorità ma tikkunsidrax li hemm bżonn ta’ rekwiżiti speċifiċi ta’ monitoraġġ ta’ wara l-kummerċjalizzazzjoni. Hija vverifikat ukoll ir-rapport dwar il-metodu tal-analiżi tal-addittivi tal-għalf fl-għalf li tressaq mil-Laboratorju tar-Referenzi mwaqqaf bir-Regolament (KE) Nru 1831/2003.
(5)
Il-valutazzjoni tal-preparazzjoni tal-benżoat tas-sodju, l-aċidu propjoniku u l-propjonat tas-sodju turi li l-kundizzjonijiet għall-awtorizzazzjoni, kif previst fl-Artikolu 5 tar-Regolament (KE) Nru 1831/2003, huma milħuqa Għaldaqstant, l-użu tal-preparazzjoni għandha tiġi awtorizzata hekk kif speċifikat fl-Anness ta dan ir-Regolament.
(6)
Minħabba li ngħatat awtorizzazzjoni ġdida skont ir-Regolament (KE) Nru 1831/2003, ir-Regolamenti (KE) Nru 1876/2006 u (KE) Nru 757/2007 għandhom għalhekk jiġu emendati skont dan.
(7)
Peress li r-raġunijiet ta’ sikurezza ma jitolbux l-applikazzjoni immedjata tal-modifiki fil-kundizzjonijiet tal-awtorizzazzjoni, huwa xieraq li jingħata perjodu tranżitorju għall-partijiet interessati biex jippreparaw lilhom infushom biex jilħqu r-rekwiżiti l-ġodda li jirriżultaw mill-awtorizzazzjoni.
(8)
Il-miżuri li għalihom ir-Regolament jaħseb huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Awtorizzazzjoni
Il-preparazzjoni speċifikata fl-Anness, li tagħmel parti mill-kategorija tal-addittivi “addittivi teknoloġiċi”u mill-grupp funzjonali “preservattivi”, hija awtorizzata bħala addittiv fin-nutrizzjoni tal-annimali, soġġetta għall-kundizzjonijiet imniżżlin f’dak l-Anness.
Artikolu 2
Emenda għar-Regolament (KE) Nru 1876/2006
L-Artikolu 4 tar-Regolament (KE) Nru 1876/2006 u l-Anness IV tiegħu huma mħassra.
Artikolu 3
Emenda għar-Regolament (KE) Nru 757/2007
Artikolu 1 tar-Regolament (KE) Nru 757/2007 u l-Anness I tiegħu huma mħassra
Artikolu 4
Miżuri tranżizzjonali
Il-preparazzjoni speċifikata fl-Anness u l-għalf li jkun fih dik il-preparazzjoni, li huma prodotti u ttikkettati qabel l-14 ta’ Settembru 2013 skont ir-regoli applikabbli qabel l-14 ta’ Marzu 2013 jistgħu jibqgħu jitqiegħdu fuq is-suq u jintużaw sakemm jispiċċaw il-ħażniet eżistenti.
Artikolu 5
Dħul fis-seħħ
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-21 ta’ Frar 2013.

Labels: 0
3
17
6